Milý náš pán kaplán, Dušan !

Kňazstvo je stav, ktorý ustanovil náš Pán slovami -„Choďte do celého sveta a hlásajte

Evanjelium.“ Určite je veľmi náročné na tomto povolaní, že Vy ako kňaz vlastne nemáte svoj

domov, svoju stálu adresu. My sme doma tu v Novej Ľubovni. Svoje domovy si skrášľujeme

a zveľaďujeme. Tu sa cítime doma. Vy nám touto svojou obetou ukazujete, že v našom živote

nie je najdôležitejšie mať len svoje bydlisko, svoj domov.

Pán biskup Vás povolal slúžiť do inej farnosti, a tak prinášať obetu.

Vy ste bez váhania a reptania túto úlohu zobrali „na svoje plecia“- a plníte svoje povolanie.

Milý pán kaplán: Ďakujeme Vám za Váš dar kňazstva - za každodenné obety pri oltári i za

vysluhovanie všetkých sviatostí.

Ďakujeme Vám za dar úprimnosti a spontánnosti. V dnešnej dobe, kedy veľa z nás nosí nejakú

„masku“, ste nám v tejto úprimnosti vzorom.

Ďakujeme za výzdobu a snahu každý sviatok, Vianoce či Veľkú noc skrášliť a zintenzívniť

symbolmi – či už sochami, obrazmi – i za tým je Vaša ruka. Nezabudnuteľná bola krásna

Vianočná scénka s našimi školákmi.

Dvere farského dvora boli vždy otvorené. Miništranti hrali ping pong, futbal, hokej.

Niektorých ste priviedli aj k miništrovaniu. Vďaka za Vaše detské omše. Milý pán kaplán, odpustite nám naše nedokonalosti, zlé slová ­– tie svedčia iba o našej malosti – o tom, že nevidíme brvno v našom oku.

V novej farnosti Vám prajeme mnoho kňazského nadšenia, mnoho síl a budeme Vám vyprosovať veľa milostí, aby ste boli svätým kňazom, lebo dnešný svet Vás veľmi potrebuje.

Pán kaplán, Pán Boh zaplať za všetko!